Universis presentes litteras inspecturis: Yolendis comitissa Nivernensis salutem in Domino. Noverint universis quod cum controversia verteretur inter venerabilem patrem Erardum, Dei gratia, Autissiodorensem episcopum, ex una parte, et nos Yolendim comitissam Nivernensem, ex altera, eo quod ad diem inthronisationis sue citata ipsum ad cathedralem ecclesiam cum aliis non portaveramus, nec sufficienter miseramus, predicto episcopo asserente, quod ad ipsum portandum et successores suos die inthronisationis sue nos tenebamur ratione feodi de Donziaco et ratione feodi Autissiod. Nos, concedentes quod ratione feodi de Donziaco ad hoc tenebamur, nisi possemus probare quod dicta portatio ratione feodi de Giemo dicto episcopo deberetur, non autem ratione feodi Autissiodorensis. Quia tamen nobis constitit per litteram bone memorie Petri quondam comitis Autissiodorensis dictum episcopum et antecessores suos esse in possessione memorata portationis ratione feodi Autissiodor. Nos recognoscimus quod nos et successores nostri tenemur portare predictum episcopum Autissiodor. et successores suos; cum idem episcopus et successores sui sint et fuerint in possessione memorate portationis, tam a nobis quam ab heredibus nostris Autissiodorensi episcopo faciende, non solum ratione feodi Donziaci, ut predictum est, sed etiam ratione feodi Autiss. quod ab ipso tenemus. In cujus rei testimonium nos Yolendis, comitissa Nivernensis, sigillum nostrum presentibus litteris duximus apponendum. Datum apud Lisinias, an. MCCLXXII, die jovis post Invent. B. Stephani. Nos autem Robertus, advocatus Bitunie, et comes Nivernensis, maritus dicte Yolendis, omnia singula premissa rata habentes, ac etiam confirmantes, sigillum nostrum presentibus litteris una cum sigillo dicte Yolendis, anno et die predictis, in testimonium premissorum duximus apponendum.